KISKŐRÖS VÁROS POLGÁRMESTERE

ELŐTERJESZTÉS
(a Képviselő-testület 2014. szeptember 17-i ülésére)


TÁRGY: CSATLAKOZÁS A BURSA HUNGARICA FELSŐOKTATÁSI ÖNKORMÁNYZATI ÖSZTÖNDÍJRENDSZER 2015. ÉVI FORDULÓJÁHOZ

A Bursa Hungarica Felsőoktatási Önkormányzati Ösztöndíjrendszer az esélyteremtés érdekében a hátrányos helyzetű, szociálisan rászoruló fiatalok számára kívánja elérhetővé tenni a felsőoktatásban való részvételt.
Az ösztöndíj pályázati rendszerhez önkormányzatunk az elmúlt tizenkét év során csatlakozott, jelenleg 9 fő felsőoktatási hallgató tanulmányait támogatjuk, akik közül egy fő „B” típusú ösztöndíjba részesül, vagyis 3x10 hónapon keresztül részesül a támogatásban. 

A Bursa Hungarica Ösztöndíjrendszer többszintű támogatási rendszer, amelynek pénzügyi fedezetekén három forrás szolgál: a települési önkormányzat és a megyei önkormányzat által nyújtott önkormányzati ösztöndíjrész, valamint az Emberi Erőforrások Minisztérium által nyújtott intézményi ösztöndíjrész.  
Idén ismét lehetőség van a Bursa Hungarica Felsőoktatási Önkormányzati Ösztöndíjrendszerhez való csatlakozásra. 

A Bursa Hungarica Ösztöndíjrendszer jogszabályi hátteréül a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III.26.) Kormányrendelet szolgál.

A programban résztvevő önkormányzatnak el kell fogadnia a határozat-tervezet 1. számú mellékletét képező Bursa Hungarica Felsőoktatási Önkormányzati Ösztöndíjrendszer 2015. évi fordulójának Általános Szerződési Feltételeit, valamint biztosítania kell erre a célra azt a meghatározott összeget, melyet havonta folyósítani kíván a kedvező elbírálásban részesülő pályázóknak.
Az Általános Szerződési Feltételek szerint a helyi önkormányzat feladata a pályázat kiírása, a Bursa Hungarica Ösztöndíjrendszer elbírálására szabályzat elfogadása és a pályázatok elbírálása. Bursa Hungarica Önkormányzati Ösztöndíjpályázat elbírálásának rendjéről szóló szabályzat tervezetét a határozat-tervezet 4. számú melléklete tartalmazza. 

A csatlakozásra vonatkozó nyilatkozatot 2014. október 1. napjáig kell eljuttatni az Emberi Erőforrás Támogatáskezelő Bursa Hungarica Felsőoktatási Önkormányzati Ösztöndíjrendszer részére.  2014. október 3. napjáig kell kiírni az „A” típusú pályázatot a jelenlegi felsőoktatási hallgatók számára, valamint a „B” típusú pályázatot a felsőoktatási tanulmányokat kezdeni kívánók számára. A pályázatok benyújtásának határideje: 2014. november 7. 

Javaslom, hogy a Bursa Hungarica ösztöndíj megítéléséről, mértékéről és megvonásáról a Művelődési, Közoktatási és Sport Bizottság, valamint az Egészségügyi és Szociálpolitikai Bizottsággal együttesen döntsön.
Javaslom továbbá, hogy az ösztöndíjra az önkormányzat a 2015. évi költségvetésében 700.000,-Ft előirányzatot biztosítson.

A hátrányos szociális helyzetű felsőoktatási hallgatók, illetve felsőoktatási intézménybe jelentkező érettségizett fiatalok támogatása fontos feladat, ezért javaslom a Képviselő-testületnek, hogy a határozat-tervezetben foglaltakkal értsen egyet.

Kiskőrös, 2014. szeptember 5.                                                           
                                                                                                 		Domonyi László sk.

HATÁROZAT-TERVEZET


1. A Képviselő-testület egyetért azzal, hogy az Önkormányzat csatlakozzon a hátrányos szociális helyzetű felsőoktatási hallgatók, illetőleg felsőoktatási tanulmányokat kezdő fiatalok támogatására létrehozott Bursa Hungarica Felsőoktatási Önkormányzati Ösztöndíjrendszer 2015. évi fordulójához és elfogadja a határozat-tervezet 1. számú melléklete szerinti Általános Szerződési Feltételeket. A Képviselő-testület felhatalmazza a polgármestert a csatlakozási nyilatkozat aláírására.

Felelős: 	polgármester
Határidő: 	2014. október 1.

2. A Képviselő-testület a határozat-tervezet 2. és 3. számú melléklete szerinti pályázatot írja ki.

Felelős: 	polgármester
Határidő: 	2014.október 3.

3. A Képviselő-testület felhatalmazza a Művelődési, Közoktatási és Sport Bizottságot és az Egészségügyi és Szociálpolitikai Bizottságot a Bursa Hungarica Felsőoktatási Önkormányzati Ösztöndíjpályázatra beérkezett pályázatok együttes ülésen történő elbírálására.

Felelős: 	Művelődési, Közoktatási és Sport Bizottság elnöke
              	Egészségügyi és Szociálpolitikai Bizottság elnöke
Határidő: 	2014. december 7.

4. A Képviselő-testület a Bursa Hungarica Önkormányzati Ösztöndíjpályázat elbírálásának rendjéről a határozat-tervezet 4. számú melléklete szerinti szabályzatot elfogadja.

Felelős: 	polgármester
Határidő: 	azonnal 

5. A Képviselő-testület a Bursa Hungarica Felsőoktatási Önkormányzati Ösztöndíjrendszer 2015. évi fordulójában felhasználható keretösszeget 700.000,- Ft, azaz hétszázezer forint összegben határozza meg és kötelezettséget vállal arra, hogy ezt az összeget a város 2015. évi költségvetésében biztosítja.

Felelős: 	polgármester
Határidő: 	értelemszerűen


